香港警察毒品罪行爭議

多年嚟都有媒體報道，香港警察有部分成員涉及毒品罪行，當中甚至有負責反黑或毒品調查嘅警察監守自盜。不過，警方高層回應嘅時候，一般都會表示「震驚」、「憤怒」，鬧呢啲人係害群之馬。

事例 

2007年12月，警員龔俊傑被報道，兼職做毒品拆家販賣氯胺酮，之後被控非法販運危險藥物。
 2019年2月，一名已吸毒12年嘅48歲警員喺休班期間被揭發藏毒，保釋期間仍然吸毒，去到2020年10月被判入戒毒所。
 2020年5月，西九龍總區一名反黑組警察疑似監守自盜，將查獲嘅冰毒偷咗出嚟轉售，結果喺其他人查緝販毒案嘅時候時自投羅網，當場人贓俱獲，案件查落去，仲有多兩名警察被捕。

反送中運動相關 
喺香港反送中運動期間，網上就曾經流傳一啲片段，警察喺街頭執行壓制反送中抗爭嘅任務嗰陣，拎住警棍同盾牌對住鏡頭舞動，似乎做緊一啲恫嚇嘅動作，又顯得興奮異常，好似跳舞咁。有網民質疑，呢啲係咪食咗毒品或興奮劑之類藥物嘅表現。

對露宿者以毒品插贓嫁禍 
深水埗警區喺2020年2月拘捕一啲露宿者，話佢哋涉及藏毒藏械，但有露宿者向民主派立法會議員邵家臻求助，話自己被插贓嫁禍，並由喺露宿嘅公園嗰度被警員毆打，財物亦比破壞。警方最初否認事件，更反對議員索取公園監控嘅影像，最後喺邵家臻採取法律行動要求強制索取之前，警方採取行動，分別以公職人員行為失當罪同埋妨礙司法公正拉咗9個警員，悉數停職調查。

唔同方面嘅回應

立法會議員 
 民主派多名立法會議員，包括林卓廷、張超雄、陳志全，都分別曾經關注呢啲警察藏毒案，令市民擔心會唔會係「冰山一角」，保安局禁毒處禁毒專員羅翠薇就回應話警隊採取零容忍態度，干犯毒品案嘅警察只係「極少數」。

香港警察 
 喺2020年5月，警務處處長鄧炳強曾經發佈內部信件，批評呢啲人係害群之馬。
 喺2020年10月，香港警察宣布推出針對警隊以內嘅自願驗毒計劃。

香港警察